Google Danmark skal have ny direktør

Malou Aamund stopper som direktør for Google Danmark. Hun har været i spidsen for virksomheden i seks år, men vil fremover hellige sig bestyrelsesarbejde. Det fortæller Google i en pressemeddelelse. Hun stopper med udgangen af september, så Google Danmark har tid til at finde en ny frontfigur.

– Min tid i Google har været den bedste periode i min karriere, og det er ikke nemt at forlade så vigtigt et job, siger den 52-årige Malou Aamund i pressemeddelelsen.

Peter Friis, der er chef for Google i Nordeuropa, beklager Malou Aamunds afgang:

– Hun har skabt enorm vækst og værdi for vores partnere og kunder. Hun har været en stærk rollemodel og mentor for kollegerne. Selv om jeg er rigtig ked af at se hende forlade Google, er jeg lige så taknemmelig for det stærke fundament og det stærke team, hun har skabt, når vi nu begynder at søge efter hendes efterfølger.

Malou Aamund er datter af erhvervsmand Asger Aamund og Susanne Aamund, og niece til forfatter Jane Aamund. Hun har været aktiv i dansk politik i både Ny Alliance og Venstre. I 2011 blev hun ansat hos Microsoft. Efter fem år i den danske Microsoft-ledelse rykket hun op og fik ansvaret for Microsofts Windows-forretning i Vesteuropa.

Hun tiltrådte stillingen som direktør for Google Danmark i december 2016.

Hun sidder allerede i dag i bestyrelserne i en række store virksomheder, deriblandt DSV og høreapparatkoncernen WS Audiology. Hun sidder desuden i bestyrelsen i Kirkby og Lego Fonden og er bestyrelsesformand for den tyske softwarevirksomhed Thinkproject.

– Nu er tidspunktet det ideelle for mig til at starte en fuldtids bestyrelseskarriere, og jeg har for nylig påtaget mig tre nye poster, siger hun i pressemeddelelsen.

Google Danmark skal have ny direktør